Poul Nyrup Rasmussen (S), 1998-02-19:
I går vedtog Folketinget med et bredt flertal at give regeringen mandat til, at vi konkret kan vedstå os Danmarks medansvar for at håndhæve den internationale retsorden.
Regeringen er hermed sikret den nødvendige handlekraft i den kommende tid, sådan som vi havde ønsket det.
I dag er det derfor tid at gøre status, trække linjerne op for fremtiden og træffe beslutninger.
De første 5 år under regeringens ledelse har været gode år for Danmark.
Danmark står i dag med en stærkere økonomi, bedre beskæftigelse og en mere retfærdig fordeling af goderne end mange andre lande, vel end de fleste andre lande i Europa.
Vi har gennemført vigtige reformer, vi har nået væsentlige fremskridt, når det drejer sig om miljø, uddannelse, børnepasning og omsorg for ældre og syge mennesker, ja, og i det seneste par dage har vi nået et rigtigt godt resultat med vandmiljøplanen.
Men store udfordringer ligger foran os.
Regeringen er klar. Vores økonomiske linje skal fastholdes, gælden skal ned, og kvaliteten skal op i vort samfund.
Det vil vi gøre inden for især seks områder: Vi skal sikre en bedre sammenhæng mellem arbejde og familieliv til gavn for ikke mindst børnefamilierne.
Vi skal bane vejen for nye, store fremskridt for miljøet, for sunde fødevarer og ordentlig dyrevelfærd.
Vi skal skaffe arbejde, også til de mest udsatte.
Der skal være plads til alle på arbejdsmarkedet.
Vi skal sikre, at vore sygehuse og ældreomsorgen kommer til at fungere langt bedre.
Vi skal forbedre vores folkeskole og kvaliteten i hele vort uddannelsessystem.
Så skal vi forebygge og afbøde flygtningeproblemerne ude i verden, hvor undertrykkelse og konflikter finder sted.
Samtidig skal vi skærpe vores egen indsats mod menneskesmugling og illegal indvandring her til landet, men vi skal også være parat til fortsat at hjælpe forfulgte mennesker, der kommer hertil.
Jeg vil gerne understrege, at det er en opgave for hele Danmark, for alle landets kommuner, og det sikrer regeringens nye udlændingelov.
Så skal vi den 28. maj have en folkeafstemning om Danmarks stilling til Amsterdamtraktaten.
Det er efter regeringens opfattelse en af de allervigtigste afgørelser for vores fremtid, som den danske befolkning her skal træffe.
Alle disse opgaver kan vi løse.
Det er jeg overbevist om.
Fremtiden tegner godt for Danmark.
Men det forudsætter to ting, nemlig at kursen og fremgangslinjen holdes og fastholdes, og at der fortsat er bred samarbejdsvilje her i Folketinget, for det er jo netop den samarbejdsevne og samarbejdsvilje, som regeringen har bygget på i de forgangne 5 år.
Jeg tror på, at der blandt partierne er vilje til samarbejde, men næppe længere på denne side af et nyt valg.
Vi har brug for stabilitet, og vi har brug for samarbejdsvilje i Folketinget for at træffe de nødvendige og ansvarlige beslutninger, der kan føre Danmark godt ind i det nye århundrede som et land, ja, et foregangsland, hvor økonomi og beskæftigelse fortsat er i solid fremgang, og hvor hensynet til miljø og velfærd for alle mennesker er i højsædet.
: Frem for at vi i de kommende 5-6 måneder skal igennem en lang, opslidende valgkamp med risiko for at sætte store dele af alt det, vi har nået, over styr gennem mangel på nødvendige beslutninger og dyre løfter fra partierne, der ikke er dækning for, har jeg fundet det rigtigst, at vælgerne nu spørges, om de vil sammensætte et Folketing, der kan videreføre og sikre den stabile linje, der er lagt gennem de seneste 5 år. Regeringen går til valg med en appel til vælgerne om støtte til at fortsætte vort arbejde og tage det næste store politiske tag for Danmark.
Regeringen beder om mandat til at fortsætte en politik, der kendes på, at vort samfund altid giver det nødvendige rygstød til de svage og udsatte.
Regeringen beder om mandat til at fortsætte en politik, der holder Danmark på landkortet som et foregangsland i beskæftigelse, i økonomi, i velfærd og i miljø.
Jeg har fundet det rigtigst, at danskerne nu får ro, fordi der er ro i det politiske klima lige nu, til at diskutere fremtiden, og at vælgerne dermed får lejlighed til at afgøre, hvem der skal betros ansvaret for at holde Danmark på fremgangens spor i de kommende 4 år.
Jeg har derfor indstillet til Hendes Majestæt Dronningen, at der udskrives valg til Folketinget til afholdelse onsdag den 11. marts d.å.
Jeg skal for god ordens skyld oplyse, at regeringen ikke træder tilbage i forbindelse med valgets udskrivelse.